Γνωμοδότηση της Οικονομικής και Κοινωνικής Επιτροπής σχετικά με την "'Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών' για το 'Νέο πλαίσιο συνεργασίας σε δραστηριότητες της πολιτικής της Ευρωπαϊκής Ένωσης στον τομέα της πληροφόρησης και της επικοινωνίας'"

(2002/C 48/25)

Στις 29 Ιουνίου 2001, και σύμφωνα με το άρθρο 262 της Συνθήκης ΕΚ, η Επιτροπή αποφάσισε να ζητήσει από την Οικονομική και Κοινωνική Επιτροπής την κατάρτιση γνωμοδότησης σχετικά με την ανωτέρω ανακοίνωση.

Η Οικονομική και Κοινωνική Επιτροπή όρισε ως γενικό εισηγητή για την κατάρτιση της σχετικής γνωμοδότησης τον κ. Gafo Fernandez.

Κατά τη διάρκεια της 386ης συνόδου ολομέλειάς της (συνεδρίαση της 29ης Νοεμβρίου 2001), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Γενικές παρατηρήσεις

1.1. Η ΟΚΕ υποστηρίζει το στόχο που έθεσε η Επιτροπή σχετικά με τη δημιουργία ενός νέου πλαισίου συνεργασίας σε θέματα πληροφόρησης και επικοινωνίας και τον καθορισμό και τη θέση σε εφαρμογή μίας κοινής στρατηγικής στον εν λόγω τομέα που θα λαμβάνει υπόψη το ρόλο που θα πρέπει να διαδραματίζουν στον τομέα αυτό το σύνολο των θεσμικών και των άλλων οργάνων της Ευρωπαϊκής Ένωσης.

1.2. Είναι προφανές ότι για τη διεξαγωγή μίας ουσιαστικής συζήτησης σχετικά με το μέλλον της Ευρώπης, όπως π.χ. στην περίπτωση της Λευκής Βίβλου για τη διακυβέρνηση, είναι απαραίτητη η προηγούμενη διασφάλιση του κατάλληλου προγραμματισμού προκειμένου να ευαισθητοποιηθούν οι πολίτες και να συμμετάσχουν σε αυτή κατά τρόπο ενεργό και θετικό. Η ανάγκη αυτή γίνεται ακόμη πιο προφανής στην περίπτωση απρόβλεπτων γεγονότων που επηρεάζουν τις κοινοτικές πολιτικές, όπως στην περίπτωση των κρίσεων στον τομέα των ειδών διατροφής, που κατέδειξαν ακόμη περισσότερο την ανάγκη να υπάρχει διαφανής και κατάλληλα διαρθρωμένη πληροφόρηση. Για να επιτευχθεί αυτό απαιτείται η προηγούμενη θέσπιση μίας στρατηγικής επικοινωνίας που θα βασίζεται στο σχεδιασμό "εξατομικευμένων στόχων" επικοινωνίας και η κατάλληλη προσαρμογή των διαύλων επικοινωνίας και των μηνυμάτων. Κατά τον τρόπο αυτό θα καταστεί δυνατή η βελτίωση του τρόπου αντίδρασης στην περίπτωση απρόβλεπτων καταστάσεων για την αντιμετώπιση των οποίων απαιτείται η ενημέρωση των πολιτών για το εύρος τόσο των πολιτικών όσο και των δράσεων της Ευρωπαϊκής Ένωσης.

1.3. Η ΟΚΕ είναι έτοιμη να αναλάβει τις απαραίτητες δεσμεύσεις αξιοποιώντας, εκτός από το συμβουλευτικό ρόλο που διαδραματίζει σε σχέση με τα άλλα ευρωπαϊκά θεσμικά όργανα, τον ιδιαίτερο και συμπληρωματικό χαρακτήρα της σε σχέση με τα άλλα ευρωπαϊκά θεσμικά όργανα. Καθώς είναι η μοναδική συνέλευση σε ευρωπαϊκό επίπεδο που δεν συνδέεται, άμεσα ή έμμεσα, με πολιτικά κόμματα, η Ευρωπαϊκή ΟΚΕ έχει τη δυνατότητα να συνεισφέρει σημαντικά στις προσπάθειες για την επίτευξη του επιδιωκόμενου στόχου:

- διαδραματίζοντας το ρόλο του συνδετικού κρίκου με τις οργανώσεις της Κοινωνίας των Πολιτών των κρατών μελών·

- συμβάλλοντας στη διάρθρωση του διαλόγου μεταξύ των οργανώσεων της Κοινωνίας των Πολιτών ("ανάπτυξη θεσμών") στις χώρες/ζώνες εκτός της κοινοτικής επικράτειας, κατά προτεραιότητα δε στις υποψήφιες προς ένταξη στην ΕΕ χώρες·

- προσαρμόζοντας τα σχετικά μηνύματα, όπως περιγράφονται στην ανακοίνωση, ανάλογα με τις ιδιαιτερότητες του ακροατηρίου προς το οποίο απευθύνονται και την πολυμορφία που χαρακτηρίζει τους συνομιλητές της που εκπροσωπούνται στην ΟΚΕ.

Οι εν λόγω ενέργειες εντάσσονται επίσης στο πλαίσιο του πρωτοκόλλου συνεργασίας που υπέγραψαν πρόσφατα η Επιτροπή και η ΟΚΕ.

1.4. Στη συνέχεια η ΟΚΕ επιθυμεί να επισημάνει ότι διαθέτει ένα στρατηγικό πρόγραμμα επικοινωνίας το οποίο σε πολλά σημεία συμπίπτει με τις κατευθυντήριες γραμμές της υπό εξέταση ανακοίνωσης. Ιδιαίτερα, η διοργανική συνεργασία την οποία επιδιώκει η Επιτροπή αποτελεί έναν από τους βασικούς στόχους του στρατηγικού προγράμματος επικοινωνίας της ΟΚΕ. Κατά συνέπεια, το προαναφερθέν στρατηγικό πρόγραμμα επικοινωνίας, στην κατάρτιση του οποίου η ΟΚΕ προέβη με ιδία πρωτοβουλία, συνιστά ένα αποτελεσματικό επιχειρησιακό εργαλείο το οποίο μπορεί να χρησιμοποιηθεί ήδη από σήμερα προκειμένου να επιτευχθούν οι στόχοι που αναφέρονται στην ανακοίνωση της Επιτροπής, υπό την προϋπόθεση ότι θα τεθούν στη διάθεσή της τα κατάλληλα χρηματοοικονομικά μέσα.

1.5. Η ΟΚΕ εκφράζει τη λύπη της για το ότι η ανακοίνωση, η οποία απευθύνεται στο σύνολο των θεσμικών οργάνων της ΕΕ, δεν λαμβάνει υπόψη κατά κύριο λόγο παρά μόνο το Ευρωπαϊκό Κοινοβούλιο και την Επιτροπή, παρά το γεγονός ότι γίνεται επανειλημμένα αναφορά στην ακεραιότητα και την ευθύνη του κάθε θεσμικού οργάνου ξεχωριστά. Για την διασφάλιση ωστόσο της "ουσιαστικής επαναθέσπισης της πολιτικής πληροφόρησης και επικοινωνίας", θα πρέπει να υπάρξει υπέρβαση των υφιστάμενων, εδώ και πολλά έτη, σχημάτων, τα αποτελέσματα των οποίων αναγνωρίζεται ότι υπήρξαν απογοητευτικά, και να δοθεί μεγαλύτερη βαρύτητα στη νέα, πρωτότυπη και συμπληρωματικού χαρακτήρα συμβολή των άλλων κοινοτικών οργάνων, τα οποία, παρά το μικρότερο μέγεθός τους, μπορούν σε πολλές περιπτώσεις να συμβάλουν σημαντικά στην προώθηση της προτεινόμενης από την Επιτροπή πρωτοβουλίας. Τα προαναφερθέντα ισχύουν και για το ρόλο που πρέπει να διαδραματίσει το Ευρωπαϊκό Συμβούλιο.

Προς το σκοπό αυτό η ΟΚΕ, η οποία συμμετέχει ήδη ενεργά σε όλες τις δράσεις διοργανικής συνεργασίας που αναλαμβάνονται και που αυτή τη στιγμή ενισχύονται, ζητεί να συμμετάσχει σε όλες τις διοργανικές διαρθρώσεις που προβλέπεται να θεσπισθούν βάσει της ανακοίνωσης, ιδιαίτερα όσον αφορά τη Διοργανική Ομάδα Εργασίας για την Πληροφόρηση (GII).

2. Ειδικές παρατηρήσεις

2.1. Μία Ευρώπη που βρίσκεται εγγύτερα στους πολίτες

Η ΟΚΕ θα πρέπει τονίσει ότι μπορεί να διαδραματίσει σημαντικό ρόλο στο πλαίσιο της στρατηγικής που πρόκειται να υιοθετηθεί αξιοποιώντας τον ιδιαίτερο χαρακτήρα της και την ικανότητά της να λειτουργήσει ως συνδετικός κρίκος και ενδιάμεσος φορέας μεταξύ των ευρωπαϊκών θεσμικών οργάνων και των οργανώσεων της Κοινωνίας των Πολιτών των κρατών μελών, με τις οποίες διατηρεί τακτικές και θεσμοθετημένες επαφές με απώτερο σκοπό την μεγαλύτερη επαφή με τους πολίτες.

Ο εν λόγω ρόλος, ο οποίος δικαιωματικά ανήκει στην ΟΚΕ, ιδιαίτερα μάλιστα μετά την υπογραφή της Συνθήκης της Νίκαιας, θα πρέπει να αναγνωρισθεί από τα άλλα θεσμικά όργανα, να προβληθεί και να διευκολυνθεί κατά τη θέση σε εφαρμογή της κοινής στρατηγικής στον τομέα της πληροφόρησης και της επικοινωνίας.

Επιπλέον, στο πλαίσιο της εν λόγω στρατηγικής θα πρέπει να προσδιορισθούν οι διάφορες ομάδες πολιτών προς τις οποίες απευθύνονται οι παρεχόμενες πληροφορίες, προκειμένου να υπάρξει η κατάλληλη προσαρμογή των εν λόγω πληροφοριών στις ειδικές ανάγκες της κάθε ομάδας. Και στον τομέα αυτό η ΟΚΕ μπορεί να διαδραματίσει ιδιαίτερα σημαντικό ρόλο.

2.2. Ευθύνη και ακεραιότητα των θεσμικών οργάνων

Η ίδια η φύση της ΟΚΕ - λόγω της άμεσης γνώσης που έχει σχετικά με την οικονομική και κοινωνική πραγματικότητα και της μεγαλύτερης εγγύτητάς της προς τους πολίτες σε σχέση με όλα τα υπόλοιπα ευρωπαϊκά θεσμικά όργανα - της παρέχει τη δυνατότητα να προβεί στην παραγωγή της απαραίτητης προστιθέμενης αξίας στο πλαίσιο της υιοθέτησης μίας διοργανικής προσέγγισης.

Στόχος της ΟΚΕ είναι να αποκτήσει μία νέα ισχυρή ταυτότητα αξιοποιώντας τις δυνατότητες συνεργιών που παρέχει η εν λόγω συνεργασία μέσω του συνδυασμού του ειδικού χαρακτήρα και της συμπληρωματικότητας των μηνυμάτων.

2.3. Η διοργανική ομάδα εργασίας για την πληροφόρηση και το συμβουλευτικό όργανο πληροφόρησης και επικοινωνίας

Θα πρέπει βεβαίως να διευρυνθεί η σύνθεση της διοργανικής ομάδας εργασίας αφενός διότι κατά τον τρόπο αυτό θα ενισχυθεί η εμπειρογνωμοσύνη και η ικανότητα προσέγγισης του πολίτη, μέσω της συμβολής της ΟΚΕ, και αφετέρου διότι είναι ελάχιστα πιθανό να γίνει κατανοητό και αποδεκτό το μήνυμα που προβάλλεται στην ανακοίνωση σχετικά με την "ενημέρωση για τις αποφάσεις που λαμβάνονται από την GII και τις συστάσεις που διατυπώνονται" εκ μέρους των θεσμικών οργάνων που δεν εκπροσωπούνται σε αυτή.

Για το λόγο αυτό θα πρέπει να διασφαλισθεί η συμμετοχή της ΟΚΕ τόσο στην εν λόγω ομάδα εργασίας όσο και στο συμβουλευτικό όργανο πληροφόρησης και επικοινωνίας η σύσταση του οποίου προβλέπεται στο τελευταίο εδάφιο του σημείου I.1.2, σελίδα 8.

2.4. Συνεργασία στα κράτη μέλη - Αντιπροσωπείες και εξωτερικά γραφεία

Παρά το γεγονός ότι δεν διαθέτει καμία διάρθρωση της μορφής αυτής, η ΟΚΕ προέβη στην ανάπτυξη ενός εποικοδομητικού και τακτικού διαλόγου με τις οργανώσεις της Κοινωνίας των Πολιτών στις χώρες εκτός της κοινοτικής επικράτειας δίδοντας προτεραιότητα κατά τη διάρκεια των τελευταίων ετών στις υποψήφιες να ενταχθούν στην ΕΕ στο πλαίσιο της διεύρυνσης χώρες (ανάπτυξη θεσμών).

Οι εν λόγω δράσεις της ΟΚΕ θα μπορούσαν να παρουσιάσουν μεγαλύτερο ενδιαφέρον και να τύχουν μεγαλύτερης υποστήριξης εκ μέρους τόσο των αντιπροσωπειών και των εξωτερικών γραφείων της Επιτροπής όσο και του ΕΚ. Δεδομένου ότι η Επιτροπή σχεδιάζει να προβεί στον επανακαθορισμό της αποστολής των εν λόγω γραφείων, κρίνεται σκόπιμο να προταθεί (και όχι απλώς να ζητηθεί) η ανάληψη εκ μέρους των εν λόγω γραφείων της υποχρέωσης:

- να διανέμουν τα έγγραφα που δημοσιεύει η ΟΚΕ·

- να συνεργάζονται ενεργά με την ΟΚΕ κατά τη διοργάνωση των διαφόρων εκδηλώσεων που πραγματοποιεί στις ενδιαφερόμενες χώρες·

- να παρέχουν ουσιαστική βοήθεια προς τα μέλη και τους υπαλλήλους της ΟΚΕ που βρίσκονται σε αποστολή στο πλαίσιο της προετοιμασίας των εν λόγω εκδηλώσεων·

- να ορίζουν ένα σύνδεσμο για τις δραστηριότητες που αναλαμβάνονται από κοινού με την ΟΚΕ.

2.5. Θεσμικά και άλλα όργανα

Οι παρατηρήσεις που αναφέρονται στην ΟΚΕ (και στην ΕΤΠ) δεν έχουν την ενδεικνυόμενη έκταση. Θα πρέπει επίσης να σημειωθεί ότι, στο δεύτερο εδάφιο, το πρωτόκολλο συνεργασίας που υπογράφηκε στις 24 Σεπτεμβρίου 2001 μεταξύ της ΟΚΕ και της Επιτροπής αναφέρεται στην ανακοίνωση ως "κοινή δήλωση".

Στην ανακοίνωση αναφέρεται η ανάγκη αποσαφήνισης του ρόλου του κάθε θεσμικού οργάνου. Είναι βασικό να επισημαίνεται, από τα άλλα θεσμικά όργανα, επακριβώς ο ρόλος της ΟΚΕ κατά την παρουσίαση της λειτουργίας της διαδικασίας λήψης των αποφάσεων. Πράγματι, η ΟΚΕ μπορεί να συμβάλει στην επιδιωκόμενη από την Επιτροπή προσέγγιση των ευρωπαίων πολιτών και των θεσμικών οργάνων της Ένωσης λόγω της ανεξαρτησίας της και της εκ των πραγμάτων εγγύτητας που διαθέτει τόσο με την πραγματική κατάσταση που επικρατεί επί τόπου όσο και με τους πολίτες.

2.6. Τα κράτη μέλη και τα εθνικά θεσμικά όργανα: Κοινοβούλια και Οικονομικά και Κοινωνικά Συμβούλια

Θα πρέπει να διασφαλισθεί η συμμετοχή της ΟΚΕ στις κοινές δράσεις που αναλαμβάνονται με κυβερνητικούς οργανισμούς στα κράτη μέλη (σελίδα 12, εδάφιο 3). Η ΟΚΕ θα μπορούσε να αναλάβει την πρωτοβουλία παρόμοιων δράσεων σε συνεργασία με τις εθνικές και περιφερειακές ΟΚΕ στο πλαίσιο των σχέσεων εργασίας και ανταλλαγών που διατηρεί με αυτές και να λειτουργήσει ως συνδετικός κρίκος για την ανάπτυξη των σχέσεων με τα εθνικά κοινοβούλια.

2.7. Δυνατότητες εξωτερικής ανάθεσης

Η ιδέα της δημιουργίας μίας Διοργανικής Υπηρεσίας Πληροφόρησης είναι ενδιαφέρουσα, δεδομένου ότι θα μπορούσε να αποτελέσει ένα σημείο συγκέντρωσης πόρων και αρμοδιοτήτων διατηρώντας συγχρόνως στενές σχέσεις με τα διάφορα θεσμικά όργανα, προκειμένου να λαμβάνονται υπόψη οι ιδιαιτερότητές τους, στο πλαίσιο μίας ανεξάρτητης και κυρίως, στο μέτρο του δυνατού, επαγγελματικής προσέγγισης του τομέα της επικοινωνίας και της πληροφόρησης που θα αποσκοπεί, επιτέλους, στην ενίσχυση της ανθρώπινης διάστασης του τομέα (απλότητα της χρησιμοποιούμενης γλώσσας, σαφήνεια των μηνυμάτων, ακροαματικότητα, κ.λπ.) η οποία, κατά την άποψη των πολιτών της Ευρώπης, δεν υπάρχει.

Η προσφυγή στη διαδικασία της εξωτερικής ανάθεσης παρέχει τη δυνατότητα διατήρησης της επαφής με την πραγματικότητα της αγοράς και των τάσεων που υφίστανται ώστε να αποφευχθεί η αποκλειστική μετάδοση άκαμπτων και με έντονα διοικητικό χαρακτήρα μηνυμάτων. Κατά τον τρόπο αυτό θα μπορούσε να διασφαλισθεί η δημιουργική φαντασία και πρωτοτυπία στη διατύπωση των μηνυμάτων που θα φέρουν την υπογραφή του κάθε θεσμικού οργάνου.

Η εν λόγω πρωτοβουλία παρουσιάζει ιδιαίτερο ενδιαφέρον για την ΟΚΕ η οποία και θα πρέπει να συμμετάσχει στις εργασίες για την ενδεχόμενη σύσταση μίας τέτοιας υπηρεσίας.

2.8. Συνέχεια

Ανταποκρινόμενη στην πρόσκληση της Επιτροπής (τελευταία παράγραφος), η ΟΚΕ θα πρέπει να προβάλει το ρόλο που μπορούν να διαδραματίσουν τα μέλη της στα κράτη μέλη, μέσω των οργανώσεων τις οποίες εκπροσωπούν. Κατά τον τρόπο αυτό θα προωθηθεί και η επίτευξη του επιδιωκόμενου από την Ευρωπαϊκή Επιτροπή στόχου της κατά προτεραιότητα ανάληψης δράσης στους τομείς της διαμόρφωσης των απόψεων της κοινής γνώμης και της εξασφάλισης πολλαπλασιαστικών αποτελεσμάτων σε κάθε κράτος μέλος.

- εκτός από το ότι μπορούν οι ίδιοι να συμβάλουν στην εξασφάλιση πολλαπλασιαστικών αποτελεσμάτων, οι Σύμβουλοι μπορούν επίσης να διαδραματίσουν σημαντικό ρόλο παροχής πληροφοριών τόσο έναντι των οργανώσεών τους όσο και στο πλαίσιο των επαφών που πραγματοποιούν σε όλα τα επίπεδα·

- οι σχέσεις που υπάρχουν με τα εθνικά και περιφερειακά Οικονομικά και Κοινωνικά Συμβούλια είναι ιδιαίτερα σημαντικές διότι μέσω αυτών μπορούν να εξασφαλισθούν σημαντικά πολλαπλασιαστικά αποτελέσματα. Γενικά είναι ιδιαίτερα σημαντικό να μην αφήσουμε να επικρατήσουν στείρες αντιλήψεις που επιμένουν στην ύπαρξη "αποκλειστικών αρμοδιοτήτων".

3. Σχετικά με το παράρτημα της ανακοίνωσης

3.1. Πρόγραμμα δράσεων προτεραιότητας Prince

Η ΟΚΕ είχε συμμετάσχει, σε συνεργασία με μέλη του Ευρωπαϊκού Κοινοβουλίου, σε διάφορες δραστηριότητες πληροφόρησης που είχαν αναληφθεί κατά την περίοδο 1996-97, και συγκεκριμένα όσον αφορά το ευρώ. Στην περίπτωση που οι δραστηριότητες του εν λόγω προγράμματος ανάληψης δράσεων προτεραιότητας συνεχισθούν, η ΟΚΕ θα επιθυμούσε να διασφαλισθεί η συμμετοχή της στην εφαρμογή του προγράμματος Prince.

3.2. Δίκτυα και κέντρα

Info-Points Europe (Γραφεία ενημέρωσης για την Ευρώπη) (139), Γεωργικά Κέντρα Πληροφοριών (130) και Forums urbains (19): η ΟΚΕ θα πρέπει να τροφοδοτεί τα εν λόγω κέντρα πληροφόρησης με πληροφορίες κατά τρόπο συστηματικό.

Δεν θα πρέπει να περιορισθούμε στις επαφές με τα μεγάλα κέντρα αλλά θα πρέπει επίσης να εξασφαλίσουμε την επαφή με τα κέντρα που λειτουργούν σε τοπικό και περιφερειακό επίπεδο, δηλαδή με τα δίκτυα που δεν χρηματοδούνται από την Επιτροπή (δημόσιες βιβλιοθήκες, τοπικές αρχές, εμπορικά επιμελητήρια, κ.λπ.) καθώς και με τα Ευρωπαϊκά Κέντρα Τεκμηρίωσης (EDC), τη Διεθνή Ομοσπονδία των Οίκων της Ευρώπης (FIME) και τα δίκτυα ομιλητών Team Europe και Groupeuro.

3.3. Ο δικτυακός τόπος Εuropa

Η ΟΚΕ εκπροσωπείται στην Διοργανική Επιτροπή Επιμελητείας για το Διαδίκτυο (CΕΙΙΙ) και φιλοξένησε ορισμένες από τις συνεδριάσεις της.

Η ΟΚΕ είναι άμεσα συνδεδεμένη με το δικτυακό τόπο Εuropa (κόμβος ανταλλαγής πληροφοριών που βασίζεται στην αρχή της αμοιβαιότητας και ο οποίος ενημερώνεται συνεχώς ως προς τις πληροφορίες και τις συνδέσεις.

Η μετεξέλιξη του δικτυακού τόπου Εuropa σε Εuropa II και η προώθηση εννοιών όπως η έννοια της "e-gouvernance" ή της "e-Commission" θα πρέπει να δώσει τη δυνατότητα στην ΟΚΕ να προβεί, προβλέποντας τις μελλοντικές εξελίξεις, στην προώθηση, γιατί όχι, της έννοιας της ηλεκτρονικής διαβούλευσης (e-consultation), δηλαδή της διασφάλισης της μόνιμης παρουσίας στο Διαδίκτυο τόσο της Ευρωπαϊκής ΟΚΕ όσο και παρεμφερών συμβουλευτικών οργανισμών γενικότερα. Προς το σκοπό αυτό θα πρέπει να υποστηριχθούν πραγματικά οι δικτυακοί τόποι CESlink και Αicesis.

3.4. Europe Direct

Προκειμένου να αντιμετωπισθεί η αύξηση του ηλεκτρονικού ταχυδρομείου που εισέρχεται στη θυρίδα πληροφοριών της ΟΚΕ (info@esc.eu.int), επιβάλλεται η στενή συνεργασία με την Εurope Direct. Πράγματι, πολλά μηνύματα που προορίζονται για την Επιτροπή διαβιβάζονται κατά λάθος στην ΟΚΕ.

Εξάλλου, η σημαντική αύξηση της επικοινωνίας με ηλεκτρονικό ταχυδρομείο καθιστά επιτακτική την ύπαρξη άμεσης και κατάλληλης αντίδρασης εάν θέλουμε να σεβασθούμε το δικτυακό πρωτόκολλο ("netiquette") που ισχύει για την επεξεργασία των αιτημάτων που υποβάλλονται μέσω ηλεκτρονικού ταχυδρομείου: ευαισθητοποίηση των υπηρεσιών που είναι αρμόδιες για την παροχή ειδικών πληροφοριών, σύσταση ομάδων ανταποκριτών που θα καλύπτουν όλους τους τομείς και όλες τις γλώσσες, συμπεριλαμβανομένων των γλωσσσών των ΧΚΑΕ.

3.5. Επισκέψεις

Η ΟΚΕ, η οποία διαθέτει μία ομάδα ομιλητών τους οποίους επικουρούν ορισμένα μέλη, δέχεται ετησίως 8000 επισκέπτες προς τους οποίους παρέχεται η κατάλληλη ενημέρωση σχετικά με τις δραστηριότητες των θεσμικών οργάνων, το ρόλο που διαδραματίζει η ΟΚΕ στο πλαίσιο της διαδικασίας λήψης των κοινοτικών αποφάσεων, κ.λπ.

Είναι ιδιαίτερα σημαντικό οι ομιλητές όλων των θεσμικών οργάνων να εκφράζουν τις ίδιες απόψεις, που θα διαμορφώνονται στο πλαίσιο μίας συναινετικής διαδικασίας συνεργασίας μεταξύ των θεσμικών οργάνων με σκοπό την προώθηση της διαφανούς, δημοκρατικής και σταθερής ευρωπαϊκής οικοδόμησης, μέσω της διασφάλισης της σαφήνειας και της απλότητας των μεταδιδόμενων μηνυμάτων. Σε ορισμένες περιπτώσεις είναι απαραίτητη η ενημέρωση των εν λόγω ομιλητών σχετικά με το ρόλο που διαδραματίζει η ΟΚΕ. Υπάρχει ένα πρόγραμμα κατάρτισης των ομιλητών.

Θα πρέπει να τονισθεί ότι η συνεργασία με την Επιτροπή και τους υπευθύνους του προγράμματος ΕUVP (Πρόγραμμα επισκεπτών Ευρωπαϊκής Ένωσης) είναι θετική και για το λόγο αυτό θα πρέπει να αναπτυχθεί ακόμη περισσότερο.

Βρυξέλλες, 29 Νοεμβρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs